A Bizottság 2655/1999/EK rendelete

(1999. december 16.)

a visszatérítésre jogosult mezőgazdasági termékek kivitelekor elvégzett fizikai ellenőrzések tekintetében a 386/90/EGK tanácsi rendelet alkalmazására vonatkozó részletes szabályok megállapításáról szóló 2221/95/EK rendelet módosításáról, valamint a támogatásban részesülő mezőgazdasági termékeket érintő kockázatelemzés feltételeinek megállapításáról szóló 3122/94/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a 163/94/EK rendelettel [1] módosított, a visszatérítésre vagy egyéb támogatásra jogosult mezőgazdasági termékek kivitelekor elvégzett fizikai ellenőrzésekről szóló, 1990. február 12-i 386/90/EGK tanácsi rendeletre [2] és különösen annak 6. cikkére,

mivel:

(1) A legutóbb az 1167/97/EK rendelettel [3] módosított 2221/95/EK bizottsági rendelet [4] megállapítja a 386/90/EGK rendelet alkalmazására vonatkozó szabályokat; mivel a tapasztalatok és a Számvevőszék javaslatai alapján szükség van e szabályok módosítására az ellenőrzések hatékonyságának növelése érdekében.

(2) A visszatérítések teljes összegét tekintve, a Szerződés 1. mellékletében nem szereplő termékekre jutó összegek nem számottevőek. Másfelől viszont, az I. mellékleten kívüli termékeken elvégzett fizikai ellenőrzések aránya magas. Az ellenőrzések jobb kihasználása érdekében ezen az aránytalanságon javítani kell. Ezt részben az I. mellékleten kívüli termékekre vonatkozó ellenőrzések arányának 0,5 %-ra való csökkentésével lehet elérni. Továbbá, a tagállamoknak rendelkezniük kell azzal a lehetőséggel, hogy a 386/90/EGK rendelet 3. cikkének megfelelő ellenőrzések legalacsonyabb mértékének a kiszámításánál figyelmen kívül hagyhassák a kis mennyiségekre vagy kis összegű visszatérítésekre vonatkozó kiviteli nyilatkozatokat.

(3) A 800/1999/EK bizottsági rendelet [5] 21. cikkének (1) bekezdése kiköti, hogy a kiviteli nyilatkozat elfogadása napján nem ép, megfelelő kereskedelmi minőségű termékekre visszatérítés nem adható. Habár nem lehet minden egyes kivitelre szánt terméket megvizsgálni, mivel a laboratóriumok elemzési kapacitása véges, azokban az esetekben, amikor határozott gyanú merül fel a termék ép, megfelelő és kereskedelmi minőségét illetően, további vizsgálatokat kell lefolytatni; amennyiben szükséges, laboratóriumi tesztekkel is.

(4) A laboratóriumi tesztelés vizsgálata azt mutatta ki, hogy enyhíteni kell a kötelező laboratóriumi tesztelés követelményét azokban az esetekben, ahol megfelelő bizonyossággal rendelkeznek az ugyanazon exportőrtől származó azonos termékre kapott többszöri kielégítő eredmények alapján.

(5) Különbség van az exportszállítmányok kezelésében a nagy kikötők, ahol a termékek széles skálája és nagyszámú exportőr megfordul, és azok közt a vámhivatalok közt, ahol csak korlátozott számú exportőr kevesebb fajta termékét kezelik. Az utóbbi esetben az exportszállítmányok sokkal mélyrehatóbb vizsgálaton esnek át. Ezeknél a vámhivataloknál a szállítmányok fizikai ellenőrzésre való kiválasztását kisebb reprezentatív minta alapján kell figyelembe venni.

(6) A termékcsere-ellenőrzésekről szóló rendelkezéseket is rugalmasabbá kell tenni annak érdekében, hogy az ellenőrzéseket a kockázatelemzéssel összhangban lehessen elvégezni.

(7) A 386/90/EGK rendelet alkalmazásának kiértékelése azt a követelményt támasztja, hogy a tagállamoknak kötelező legyen éves értékelést benyújtaniuk az e rendelet értelmében elvégzett ellenőrzések végrehajtásáról és hatékonyságáról.

(8) Az új rendelkezések gyakorlati alkalmazásának elősegítése, illetve az érthetőség érdekében a 3122/94/EK bizottsági rendelet [6] 4. cikke helyébe az 5a. cikk (1) bekezdése lép.

(9) Az e rendeletben előírt intézkedések összhangban állnak az érintett irányítóbizottság véleményével,

ELFOGADTA EZT A RENDELETET:

1. cikk

A 2221/95/EK rendelet a következőképpen módosul:

1. A 2. cikk (3) bekezdése helyébe a következő mondatok lépnek:

"A 386/90/EGK rendelet 3. cikkének (2) bekezdésével összhangban elvégzendő ellenőrzések legalacsonyabb mértékének kiszámításánál a tagállamok dönthetnek úgy, hogy figyelmen kívül hagyják azokat a kiviteli nyilatkozatokat, amelyek a következő mennyiségeket nem haladják meg:

- 5000 kg gabonafélék és rizs esetében,

- 1000 kg gyümölcs, zöldség, valamint a Szerződés 1. mellékeltében nem szereplő áruk esetében,

- 500 kg egyéb termékek esetében.

A tagállamok dönthetnek úgy is, hogy figyelmen kívül hagyják a 200 eurónál kisebb összegű visszaigénylést tartalmazó kiviteli nyilatkozatokat."

2. Az 5. cikk a következő új bekezdéssel egészül ki:

"(5) Ahol egy termék ép, megfelelő kereskedelmi minőségével kapcsolatban határozott gyanú merül fel, a vámhivatalnak meg kell vizsgálnia, hogy az megfelel-e a Közösség vonatkozó előírásainak, különös tekintettel a Közösség egészségügyi és növény-egészségügyi szabályaira. A vámhivatal – amennyiben szükségesnek tartja – laboratóriumi tesztelést kezdeményez vagy kezdeményeztet, megjelölve a vizsgálat célját."

3. A következő cikkel egészül ki:

"5a. cikk

Amennyiben a tagállam a 386/90/EGK rendelet 3. cikke (2) bekezdésének második albekezdése szerinti kockázatelemzési rendszert használja, a következő szabályokat kell alkalmaznia:

1. Az I. mellékleten kívüli termékekre elvégzett fizikai ellenőrzéseket nem lehet figyelembe venni a minden ágazatra vonatkozó teljes, 5 %-os arány kiszámításánál. Ebben az esetben az I. mellékleten kívüli termékekre kötelező legalacsonyabb ellenőrzési arány 0,5 %.

2. Amennyiben a visszatérítés mértéke egy bizonyos tartalomtól függ, és ugyanaz az exportőr ugyanazzal a visszatérítési kóddal vagy KN-kóddal rendelkező árut rendszeresen exportálja, és az elmúlt hat hónapban a laboratóriumi vizsgálatok során nem volt a visszatérítés bruttó összege tekintetében 200 eurónál nagyobb anyagi következményekkel járó hiányosság, úgy az 5. cikk (4) bekezdésétől való eltérésként, a fizikai ellenőrzéseknek csak 50 %-ában kell reprezentatív mintát venni. Amennyiben a laboratóriumi tesztek a visszatérítés bruttó összegét tekintve 200 eurónál nagyobb anyagi következménnyel járó hiányosságot mutatnak ki, az elkövetkezendő hat hónapban minden fizikai ellenőrzésnél mintát kell venni.

3. Azoknál a kiviteli vámhivataloknál, ahol korlátozott számú terméket (legfeljebb két termékcsoport) jelent be kivitelre mindössze néhány exportőr (legfeljebb öt), a fizikai ellenőrzések legalacsonyabb mértékét termékcsoportonként 2 %-ra le lehet csökkenteni. Azok a csoportok, amelyekből évente és vámhivatalonként 20-nál kevesebb kiviteli nyilatkozatot nyújtanak be, az ágazatok számának meghatározásánál nem vehetők figyelembe. A vámhivatalok ezeket a rendelkezéseket egy teljes naptári éven át figyelembe vehetik a megelőző naptári év statisztikája alapján olyan esetekben is, ahol az év során kiviteli nyilatkozatot nyújtanak be további exportőrök vagy további termékcsoportokra vonatkozóan."

4. A 9. cikk (2) bekezdése helyébe a következő szöveg lép:

"Amennyiben a kiviteli vámhivatal nem pecsételte le a szállítóeszközt vagy a csomagot:

a) az egyéb rendelkezéseken alapuló ellenőrzési intézkedések sérelme nélkül, termékcsere-ellenőrzéseket, amennyire lehetséges, a kockázatelemzés fényében kell végezni;

valamint

b) a termékcsere-ellenőrzések száma nem lehet kevesebb, mint azon napok száma, amelyen belül az export-visszatérítésre jogosult termékek elhagyják a Közösség vámterületét az adott kiléptetési vámhivatalon keresztül."

5. A következő cikkel egészül ki:

"9a. cikk

Minden évben, április 1-jét megelőzően a tagállamok jelentést nyújtanak be a Bizottság részére e rendelet végrehajtásának és hatékonyságának kiértékeléséről."

2. cikk

A 3122/94/EK rendelet 4. cikke hatályát veszti.

3. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ezt a rendeletet 2000. január 1-jétől kell alkalmazni.

A 9a. cikk rendelkezéseit első alkalommal a 2000. évben végzett ellenőrzésekre kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1999. december 16-án.

a Bizottság részéről

Franz Fischler

a Bizottság tagja

[1] HL L 24., 1994.1.29., 2. o.

[2] HL L 42., 1990.2.16., 6. o.

[3] HL L 169., 1997.6.27., 12. o.

[4] HL L 224., 1995.9.21., 13. o.

[5] HL L 102., 1999.4.17., 11.o.

[6] HL L 330., 1994.12.21., 31. o.

--------------------------------------------------